Фалшиви приятели
Фалшиви приятели са думи или букви от два различни езика или от два (или повече) диалекта на един и същ език, които изглеждат и/или звучат подобно или еднакво, но се различават по смисъл. Може да се считат за междуезикови омоними (омонимите са едновременно омофони и омографи) или междуезикови пароними, а част от тях са междуезикови омофони или междуезикови омографи.

За разлика от това, фалшивите когнати са подобни думи, които обикновено имат подобен смисъл, макар че нямат общ произход.

Фалшиви приятели в кирилицата и в латиницата 
Бележка: Буквите от латиницата са дадени с най-разпространените си варианти на произношение в английския език (начините за произношение в скоби се срещат в други езици, които използват кирилицата, като не са включени всички възможни варианти за произношение).

 В – B /б/
 Н – H /x, (или не се произнася)/
 Р – P /п/
 С – C /к, с, (ц), (ч)/
 У – Y /й, и/
 Х – X /кс/
 Ш – W /ў/

Буквите от горния списък, както и някои други символи, като цифрата „4“, често се използват от някои потребители на Интернет, които без да използват кирилица, пишат български думи (най-често прякори), които приличат на написани с кирилица. Това се счита за пример за употреба на шльокавица.

Фалшиви приятели в българския и руския език 
При превод от руски на български често бъркани (от небрежни преводачи) думи (заради фалшиво приятелство) са:
 олово – калай, (докато свинец е олово)
 палец – пръст, който да е (большой палец е палец)
 могила – гроб (горка е баирче, могила)
 гроб – ковчег
 шина – външна гума на автомобил, самолет или друго превозно средство
 проводнѝк (без електротехника) – екскурзовод, водач на експедиция, кондуктор (а за ОС „Уиндоус“ – програмата „Експлорър“)
 лето – в някои случаи е година, а не лято
 гора – планина
 майка – потник, тениска (футболка)
 свояк – баджанак, а не „свой човек“
 невеста – освен булка е и годеница
 булка – бял (самун) хляб
 грозный – страшен, страховит (грозен е некрасивый)
 стол – маса

Бележки

Външни препратки 
 Библиография на фалшиви приятели 
 Двуезични списъци на фалшиви приятели в славянските езици(Wikibook)

Лингвистика
Лексикология